Juris erat regalis, ut quando dominum regem vel aliquem de suis, itineris occasio, seu motus propriæ voluntatis ad aliquod episcopale domicilium divertere faciebat, recipiebatur et procurabatur honorifice. Hoc grave existens et onerosum debitum episcopus, divina procurante clementia et occasionis congruæ opportunitate præstante, in perpetuum taliter abolevit. Nam cum Gyemi castrum nobilissimum Hervei de Donziaco comitis Nivernensis, quod erat de feodo Autissiodorensis ecclesiæ, in proprietatem regiam devenisset, juxta pactorum formam quam dominus rex Philippus concesserat et fecerat, ut ipse filiam Petri, Nivernensis comitis, cui filiæ competebat jure hereditario comitatus, haberet in uxorem, translato in regem taliter castri dominio, episcopus apud regiam magnificentiam multa interpellavit instantia, quoniam feodum ecclesiæ sine ejus præjudicio non poterat retinere; tandem, in recompensationem feodi obtinuit, confecto inde regali instrumento, quod rex procurationes hujusmodi remisit episcopis in perpetuum, et ne episcopus Autissiodorensis in aliquo domiciliorum suorum ipsum vel aliquem ex ejus nomine recipere hospitio, aut ministrare necessaria teneretur concessit, salvo nihilominus cereo centum librarum cereæ qui in festo Sancti-Stephani, die Inventionis ejus, videlicet in augusto, a castri prædicti dominis Autissiodorensi ecclesiæ solvi, ex antiqua consuetudine consuevit, quem usque hodie dominus rex a præpositis suis de Gyemo fecit persolvi, pœna apposita quod quotiens præpositi cereum illum suis terminis non reddebant, pro singulis diebus quibus in solutione cessabant quinque solidos parisienses ipsi irremissibiliter componebant. Utilis, sane, recompensatio et ecclesiæ proficua, cum multum ex eo omnibus sit remissum et de feodo Gyemi eis nihil nisi honor accresceret sine fructu.